b'\n_START_ARTICLE_\nSnegulka Detoni\n_START_SECTION_\n\xc5\xbdivljenje\n_START_PARAGRAPH_\nRodila se je na Notranjskem premo\xc5\xbenim star\xc5\xa1em in se \xc5\xa1olala v Ljubljani. Po maturi je vpisala \xc5\xa1tudij na Kemijskem in\xc5\xa1titutu Tehni\xc5\xa1ke fakultete in ga zaklju\xc4\x8dila leta 1944 kot prva diplomantka profesorja Antona Peterlina s tezo o opti\xc4\x8dnih zna\xc4\x8dilnostih \xc5\xa1krobovih raztopin. Nato se je zaposlila na Bakteriolo\xc5\xa1kem in\xc5\xa1titutu Medicinske fakultete, naslednje leto pa je postala mentorjeva asistentka na Oddelku za fiziko Tehni\xc5\xa1ke fakultete._NEWLINE_Leta 1954 je od\xc5\xa1la na Katedro za strukturno kemijo in se pod mentorstvom Du\xc5\xa1ana Had\xc5\xbeija lotila strukture sulfinskih kislin ter na to temo zagovarjala doktorsko disertacijo leta 1956. Naslednje leto je sodelovala pri organizaciji mednarodnega simpozija o vodikovi vezi, ki se ga je udele\xc5\xbeil tudi nobelovec Linus Pauling. Ta ji je ponudil \xc5\xa1tipendijo za enoletni raziskovalni obisk v njegovem laboratoriju na Kalifornijskem tehnolo\xc5\xa1kem in\xc5\xa1titutu, vendar ji v naslednjih \xc5\xa1tirih letih ni uspelo dobiti jugoslovanskega vizuma za pot v ZDA. Namesto tega je leta 1958 od\xc5\xa1la na osemmese\xc4\x8dno izpopolnjevanje na Univerzo v K\xc3\xb8benhavnu s \xc5\xa1tipendijo danske vlade. V skupini B\xc3\xb8rgeja Baka je raziskovala kemijske spojine s tehnikami mikrovalovne in infrarde\xc4\x8de spektroskopije ter objavila ve\xc4\x8d \xc4\x8dlankov._NEWLINE_Po vrnitvi v Ljubljano je eno leto nadome\xc5\xa1\xc4\x8dala Had\xc5\xbeija, ki je od\xc5\xa1el na \xc5\xa1tudijski obisk v ZDA. V tem \xc4\x8dasu je sodelovala s skupino Roberta Blinca na Institutu "Jo\xc5\xbeef Stefan" pri raziskavah feroelektrikov z vodikovimi vezmi, za to delo so leta 1961 skupaj prejeli Kidri\xc4\x8devo nagrado. Tudi v nadaljnjih letih se je ukvarjala z infrarde\xc4\x8do in ramansko spektroskopijo organskih molekul._NEWLINE_Od leta 1976 je podiplomskim \xc5\xa1tudentom predavala spektroskopijo in rentgensko analizo polimerov. Leta 1979 je prejela habilitacijo za predavateljico in bila leta 1980 izvoljena za izredno profesorico. Konec tega leta se je upokojila._NEWLINE_V prostem \xc4\x8dasu se je ukvarjala z jadralnim letalstvom. V klubu na Blokah je opravila izpit za jadralno pilotko, kot ena redkih \xc5\xbeensk tistega \xc4\x8dasa.'